
Kynismen kendte tilsyneladende ingen grænser, når DDRs berygtede sikkerhedspoliti, Stasi, indsamlede beviser om arbejderklassens fjender. Omkring 7000 børn og unge fra kirkelige grupper og socialt belastede familier blev indrulleret i tjenesten og optrænet til at stikke kritiske borgere, selv deres nærmeste.

Når forældrene ved morgenmaden f.eks. talte ufordelagtigt om Erich Honecker eller andre DDR-ledere, blev ordene skrevet ned og refereret videre til den foresatte forbindelsesofficer i Stasi. Det samme skete, når præsten udtalte sig kritisk. Eller læreren i skolen, gymnastiktræneren eller kritiske venner. Nogle af de unge stikkere blev forklædt som skinheads eller oprørske studenter og sat ind for at kontrollere de mest kritiske miljøer.

Børn på 13 år var store nok til at blive Stasi-stikkere, fremgik det af en konference i Berlin i weekenden. Under titlen „ødelagte Sjæle“ diskuterede kirkefolk, psykologer, pædagoger og enkelte Stasi-børn det mørke kapitel i DDR’s historie.

Brugen af børn begyndte allerede i 1950erne, men blev forstærket i 60erne og 70erne, fortalte Rudi Pahnke fra Det Evangeliske Akademi. Så sent som i 1989, DDR’s sidste år, hvervede Stasi 27 studerende og 28 børn i Rostock. Med løfter om penge og ture til Vestberlin blev nogle af børnene bragt i tale. Andre var lette ofre. De blev indrulleret efter en anholdelse eller i en anden situation, hvor de havde hårdt brug for støtte. Så blev de sat i forbindelse med DDR-psykologer, der vandt deres fortrolighed og ofte kom til at fungere som reserveforældre.

Konferencen havde deltagelse af enkelte af de udnyttede, der ofte lider af psykiske men fra fortiden. Mange frygter stadig, at deres angiveri skal blive afsløret, når ofrene, f.eks. forældre eller andre fortrolige, får adgang til Stasi-arkiverne.

